Kuva, joka sisältää kohteen teksti, Fontti, logo, Grafiikka

Kuvaus luotu automaattisesti

Jäsenkirje syksy 2024

Kauniin ruskan värittämä syksyinen tervehdys teille, hyvät jäsenet!

Toivottavasti tämä kirje tavoittaa teidät hyvin! Haluamme jakaa kanssanne ajankohtaisia uutisia ja tulevia tapahtumia, jotta pysytte mukana yhdistyksemme toiminnassa.

## Tervetuloa uusille jäsenille!

Olemme iloisia, että olet liittynyt MLL Kalvolan yhdistyksen jäseneksi. Mannerheimin Lastensuojeluliitto edistää kaikkien lasten, nuorten ja lapsiperheiden hyvinvointia Suomessa. Jäsenet, vapaaehtoiset ja lahjoittajat mahdollistavat sen, että olemme läsnä perheiden arjessa lisäämässä iloja ja puolittamassa huolia – lähes jokaisessa Suomen kunnassa, myös täällä Kalvolassa.

Jäsenenä tuet paikallista toimintaa ja pääset omalta osaltasi vahvistamaan perheiden turvaverkkoa ja varmistamaan, että jokainen lapsi ja nuori saa osakseen hellyyttä, hoivaa ja turvaa. Kiitos!

## Tulevat tapahtumat:

* **Iloa Iittalassa**  
  **Keskiviikkona 20.11.2024 klo 16-19.30**  
  **Hukarin nuorisotalolla (Iittalantie 211, 14500 Iittala)**  
  Lapsen oikeuksien -viikon tapahtuma on suunnattu kaikenikäisille lapsille, nuorille ja heidän perheilleen. MLL yhdistyksemme on mukana järjestämässä iloa ja riemua pimeään marraskuiseen iltaan.
* **Joulu alkaa Iittalasta!**  
  **Lauantaina 23.11.2024 klo 11-16  
  Iittalan Lasimäellä, Könnölänmäentie 2, 14500 Iittala**  
  Tervetuloa koko perheen perinteiseen joulunavaukseen Iittalan lasimäelle la 23.11.2024! MLL yhdistyksemme on mukana järjestämässä lapsiperheille mukavaa puuhaa.
* **MLL Kalvolan yhdistyksen syyskokous**  
  **Torstaina 28.11.2024 klo 18 alkaen**  
  **Iittalan yhtenäiskoulun aulan kahvilassa (sisäänkäynti ruokalan edessä olevista pääovista)**  
  Lämpimästi tervetuloa mukaan kuulemaan yhdistyksemme toiminnasta, päättämään tulevasta hallituksesta ja nauttimaan kahvitarjoiluista mukavassa seurassa! Syyskokouksessa voit myös ilmaista kiinnostuksestasi liittyä mukaan yhdistyksemme hallitustoimintaan.

## Yhdistyksen toiminta:

Pitkä ja lämmin kesä tuntui jatkuvan pitkälle syksyyn, mikä on helpottanut sopeutumista pimeneviin iltoihin ja hämärän hyssyyn. Toimintamme ei silti vaivu talviunille, vaan jatkuu aktiivisena.

Menneenä kesänä mahtavat perhekahvilavetäjämme järjestivät kesäperhekahviloita Iittalan eri leikkipuistoissa, unohtamatta mukavia retkiä. Yhdistyksemme osallistui myös Iittalan Lasimäen Lasten lauantai -tapahtumaan ja sai kunnian olla Bella Vespa -tapahtuman hyväntekeväisyyskohteena! Kävijät ja tapahtuman järjestäjät tukivat toimintaamme ostamalla tapahtumatarran haluamallaan summalla, ja saimmekin upean summan, 225,25 euroa, käyttöön lasten, nuorten ja perheiden hyväksi! Tämän summan käytämme laajentamalla Perhepeuhun kahteen Iittalan urheiluhallilla isompaan saliin sekä toimintamme ylläpitokuluihin tila- ja palvelumaksujen kallistuttua.

Heti kouluvuoden alkuun järjestimme Iittalan urheilukentällä jälleen upeat yleisurheilukisat! Tänä vuonna saavutimme kisoissa ennätyksen osallistujamäärässä! Kisat sujuivat hyvin aktiivisten talkoolaisten avulla. Suuri kiitos ja kumarrus! Tulevissakin kisoissa tullaan tarvitsemaan apukäsiä, innokkaita mittaajia, lanaajia ja monia muita – lasten riemun ja onnistuneen tapahtuman teemme parhaiten yhdessä.

Syyskausi toiminnassamme on pyörinyt jo usean kuukauden ajan - osaltaan vanhojen tuttujen rutiinien parissa.

**Perjantaisin perhekahvila kokoontuu Hukarilla klo 9.30-11.30**. Perhekahvilassa pääsee tutustumaan samassa elämänvaiheessa oleviin perheisiin, saa vertaistukea ja voi jakaa kokemuksia, lapset saavat leikkiseuraa ja välillä järjestettyä ohjelmaa.

**Perhepeuhu järjestetään** **torstaisin Iittalan liikuntahallissa klo 17-18**. Peuhussa lapset pääsevät kokemaan liikunnan riemua oman aikuisen/aikuisten kanssa. Käytössä on liikuntahallin välineitä, joilla voi rakentaa temppuratoja, pelata ja liikkua omien taitojen ja kiinnostuksen mukaan. Syyskaudella 2024 käyttöön on varattu aiempaa enemmän tilaa liikuntahallissa, joka on mahdollistanut kausimaksun ohella myös kertamaksukokeilun hintaan 4€/perhe jäsenille ja muille kävijöille 5€/perhe. Tervetuloa mukaan siis koska tahansa!

Lisätietoja kaikesta toiminnasta ja ajankohtaisen ohjelman näet nettisivultamme osoitteesta [www.kalvola.mll.fi](http://www.kalvola.mll.fi) sekä yhdistyksemme somekanavista Facebookista ja Instagramista.

Suosittelemme myös liittymään Iittalan perheet -WhatsApp yhteisöön, josta tietoa löytyy jäsenkirjeen lopusta.

## Liity mukaan!

MLL Kalvolan yhdistys toimii vapaaehtoisten voimin. Vapaaehtoisena pääsee helposti vaikuttamaan toiminnan sisältöön ja järjestämiseen. Vapaaehtoistyötä ovat kerhojen järjestämiset, tapahtumien järjestäminen ja avustaminen. Vapaaehtoisena voi toimia säännöllisesti tai tapahtumakohtaisesti.

Vapaaehtoiseksi voit liittyä kertomalla kiinnostuksestasi henkilökohtaisesti toiminnan yhteydessä, liittymällä *Iittalan vapaaehtoiset* WhatsApp-ryhmään tai olemalla yhteydessä sähköpostilla mll.kalvola@gmail.com

### Syyskokous tulee - lähde mukaan MLL Kalvolan yhdistyksen hallitukseen!

Haluaisitko olla mukana vaikuttamassa paikalliseen toimintaan?

Hallitus on yhdistyksen toiminnan sydän, joka suunnittelee ja toteuttaa toimintaa yhdessä aktiivisten vapaaehtoisten kanssa. Liittymällä hallitukseen sitoudut tehtävään, joka on ennen kaikkea iloista ja innostavaa. Hallituksen jäsenet valitaan syyskokouksessa 28.11.2024 (kts. *Tulevat tapahtumat*), ja uusi toimikausi alkaa seuraavan kalenterivuoden alussa.

**Miksi mukaan hallitukseen?**

* **Mahdollisuus vaikuttaa:** Pääset vaikuttamaan paikalliseen toimintaan ja sen suunnitelmiin.
* **Hyvä harrastus:** Hallitustyöskentely on joustavaa ja tarjoaa monenlaiseen arkeen sopivan harrastuksen. Mukanaolo on iloista ideointia samanhenkisten aikuisten kanssa – lapset ovat myös tervetulleita mukaan!
* **Arvokasta kokemusta:** Saat arvokasta kokemusta hallitustyöskentelystä, jota voit hyödyntää työelämässä ja opinnoissasi.
* **Tärkeä rooli:** Olet mukana varmistamassa, että kylällä on toimintaa lapsille, nuorille ja perheille myös tulevaisuudessa. Saat mahdollisuuden konkreettisesti tehdä hyvää ja olla mukana Mannerheimin Lastensuojeluliiton toiminnassa.

Vapaaehtoistyö ei tuo rahallista palkkaa, mutta se tarjoaa jotain, mitä rahalla ei voi mitata – ystävyyksiä, uusia kokemuksia ja mahdollisuuden tutustua asuinalueesi ihmisiin. Pääset myös vaikuttamaan siihen, millaista täällä on elää.

**Millaista hallitustoiminta on?**

MLL Kalvolan yhdistyksen hallitus kokoontuu 6-8 kertaa vuodessa, riippuen järjestettävän toiminnan ja tapahtumien määrästä. Hallitukseen kaivataan eri alojen osaajia ja tekijöitä. Viestinnän ja sosiaalisen median käyttö on viime vuosina lisääntynyt, ja erilaisten tapahtumien järjestäminen vaatii aina tekijöitä. Mitään erityistaitoja tai aiempaa kokemusta yhdistystoiminnasta ei vaadita, mutta voit hyödyntää omaa osaamistasi erilaisissa tehtävissä. Luottamustehtäviä ovat mm. seuraavat:

* **Rahastonhoitaja:** Huolehdi yhdistyksemme raha-asioista ja takaa toiminnan jatkuvuus. Tehtävä voi sisältää kirjanpidon tai voimme käyttää erillistä kirjanpitäjää. Tehtävä ei välttämättä edellytä hallitustyöskentelyä tai kokouksissa käymistä.
* **Sihteeri:** Organisoi kokouksia ja pidä huolta asiakirjoista.
* **Viestintävastaava:** Vievät yhdistyksemme viestejä sosiaaliseen mediaan ja huolehdi nettisivujemme ajantasaisuudesta. Voit myös osallistua mainosten tekoon ja mainonnan ilmeeseen.
* **Jäsenvastaava:** Huolehdi jäsenistämme ja kehitä jäsenhankintaa sekä -toimintaa.
* **Ääni toiminnassa:** Kaikenlaista panosta kaivataan – ideoita ja näkökulmia ovat tervetulleita!

Hallituksen jäsenet valitaan aina kolmeksi kalenterivuodeksi. Kokouksiimme ovat tervetulleita myös lapset, joten voit tuoda perheen mukanasi.

**Kenelle?**

Hallituksessa on puheenjohtaja ja 6-12 jäsentä. Puheenjohtajan tulee olla täysi-ikäinen ja oikeustoimikelpoinen, kun taas hallituksen muiden jäsenten on oltava vähintään 15-vuotiaita. Hallituksen jäsenet ovat yleensä myös yhdistyksen jäseniä.

Toimintaamme ovat tervetulleita kaikki – opiskelijat, vanhemmat ja isovanhemmat!

**Kiinnostuitko?**

Loistavaa! Ota yhteyttä yhdistyksemme sähköpostiin mll.kalvola@gmail.com tai nykäise hallituslaista hihasta. Kerromme mielellämme lisätietoja ja vastaamme kysymyksiisi.

Liity mukaan ja ole osa MLL Kalvolan yhdistyksen kehittämistä!

Jos tunnet jonkun, joka voisi olla kiinnostunut liittymään, kerro heille MLL toiminnasta. Uudet jäsenet ovat aina tervetulleita!

## Jäsenedut

MLL:n jäsenenä sinulla on käytössäsi paljon jäsenetuja, jotka löydät nettisivuiltamme. Jäsenkorttisi löytyy sähköisenä Oma MLL -palvelusta www.mll.fi/omamll.

MLL Kalvolan jäsenille olemme lisäksi neuvotelleet alennuksia paikallisten yritysten kanssa.

[**www.mll.fi/jasenedut**](http://www.mll.fi/jasenedut)

[**www.kalvola.mll.fi/yhdistys/jasenedut/**](http://www.kalvola.mll.fi/yhdistys/jasenedut/)

## Yhteystiedot

Jos teillä on kysymyksiä tai ehdotuksia, älkää epäröikö ottaa yhteyttä meihin. Tavoitatte meidät sähköpostitse [mll.kalvola@gmail.com](mailto:mll.kalvola@gmail.com).

WhatsApp-sovelluksesta löytyy nykyisin *Iittalan perheet* -niminen yhteisö, jonka takaa löytyvissä ryhmissä jaetaan ajankohtaista tietoa ja keskusteluja. Yhteisöstä löytyvät toistaiseksi seuraavat ryhmät: Iittalan perheet Perhekahvila ja puistotreffit, Iittalan vapaaehtoiset, Perhepeuhu syksy 2024, Iittalan lastentarvikkeet (ostetaan/myydään/annetaan). Voit liittyä yhteisöön alla olevalla qr-koodilla.

Kuva, joka sisältää kohteen teksti, kuvakaappaus, Fontti, Grafiikka

Kuvaus luotu automaattisesti

Iloista loppusyksyä ja hyvää joulunodotusta!

Toivottaa MLL Kalvolan yhdistyksen hallitus

Kuva, joka sisältää kohteen teksti, Fontti, kuvakaappaus, Grafiikka

Kuvaus luotu automaattisesti

Kuva, joka sisältää kohteen teksti, huonekalu, vaate, kuvakaappaus

Kuvaus luotu automaattisesti

Kuva, joka sisältää kohteen teksti, lippu, kuvakaappaus, juliste

Kuvaus luotu automaattisesti